CELEX: 32019D1962
Language: bg
Date: 2019-10-17 00:00:00
Title: Решение (ЕС, Евратом) 2019/1962 на Комисията от 17 октомври 2019 година относно правилата за прилагане при работа с информация с ниво на класификация за сигурност RESTREINT UE/EU RESTRICTED

2.12.2019   
               
               
                  BG
               
               
                  Официален вестник на Европейския съюз
               
               
                  L 311/21
               
            
         РЕШЕНИЕ (ЕС, Евратом) 2019/1962 НА КОМИСИЯТА
         от 17 октомври 2019 година
         относно правилата за прилагане при работа с информация с ниво на класификация за сигурност RESTREINT UE/EU RESTRICTED
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз, и по-специално член 249 от него,
         като взе предвид Договора за създаване на Европейската общност за атомна енергия, и по-специално член 106 от него,
         като взе предвид Решение (ЕС, Евратом) 2015/443 на Комисията от 13 март 2015 г. относно сигурността в Комисията (1),
         като взе предвид Решение (ЕС, Евратом) 2015/444 на Комисията от 13 март 2015 г. относно правилата за сигурност за защита на класифицираната информация на EC (2),
         като взе предвид Решение (ЕС, Евратом) 2017/46 на Комисията от 10 януари 2017 г. относно сигурността на комуникационните и информационните системи в Европейската комисия (3),
         като има предвид, че:
         
                     (1)
                  
                  
                     Решение (ЕС, Евратом) 2015/444 се прилага за всички служби на Комисията и във всички сгради на Комисията.
                  
               
                     (2)
                  
                  
                     Мерките за сигурност за защита на класифицираната информация на ЕС (КИЕС) по време на целия ѝ жизнен цикъл трябва да бъдат съобразени по-специално с нейната класификация за сигурност.
                  
               
                     (3)
                  
                  
                     В член 4, параграф 3, член 19, параграф 1, буква в) и член 22 от Решение (ЕС, Евратом) 2015/444 се предвижда, че по-подробни разпоредби за допълване и подпомагане на изпълнението на Решението се определят в правила за прилагане, уреждащи въпроси като насоките за класифициране на информацията, компенсаторните мерки за работа с КИЕС извън дадена зона за сигурност или административна зона и отговорностите на създателя на КИЕС.
                  
               
                     (4)
                  
                  
                     Когато е необходимо, правилата за прилагане, допълващи или подпомагащи Решение (ЕС, Евратом) 2015/444, се приемат в съответствие с член 60 от същото решение.
                  
               
                     (5)
                  
                  
                     Мерките за сигурност, предприети с цел изпълнение на настоящото решение, трябва да съответстват на принципите на сигурността в Комисията, предвидени в член 3 от Решение (ЕС, Евратом) 2015/443.
                  
               
                     (6)
                  
                  
                     Съветът, Комисията и върховният представител на Съюза по въпросите на външните работи и политиката на сигурност се споразумяха да гарантират максимална съгласуваност при прилагането на правилата за сигурност по отношение на тяхната защита на КИЕС, като същевременно се отчитат специфичните им институционални и организационни потребности, в съответствие с декларациите, приложени към протокола от заседанието на Съвета, на което бе прието Решение 2013/488/ЕС на Съвета (4).
                  
               
                     (7)
                  
                  
                     На 4 май 2016 г. Комисията прие решение (5) за оправомощаване на члена на Комисията, който отговаря за въпросите на сигурността, да приеме от името на Комисията и на нейна отговорност правилата за прилагане, предвидени в член 60 от Решение (ЕС, Евратом) 2015/444,
                  
               ПРИЕ НАСТОЯЩОТО РЕШЕНИЕ:
         ГЛАВА 1
         
            ОБЩИ РАЗПОРЕДБИ
         
         
            Член 1
            Предмет и обхват
            
               1.   С настоящото решение се определят условията за работа с класифицирана информация на ЕС (КИЕС) с ниво на класификация за сигурност RESTREINT UE/EU RESTRICTED (6) в съответствие с Решение (ЕС, Евратом) 2015/444.
            
            
               2.   Настоящото решение се прилага за всички служби на Комисията и във всички помещения на Комисията.
            
         
         
            Член 2
            Критерии за достъп до информация с ниво на класификация за сигурност RESTREINT UE/EU RESTRICTED
            
               1.   Достъп до информация с ниво на класификация за сигурност RESTREINT UE/EU RESTRICTED може да бъде предоставен след като:
               
                           а)
                        
                        
                           бъде счетено за необходимо дадено лице да получи достъп до определена информация с ниво на класификация за сигурност RESTREINT UE/EU RESTRICTED, за да може да изпълни дадена професионална дейност или задача за Европейската комисия;
                        
                     
                           б)
                        
                        
                           лицето бъде инструктирано за правилата и съответните стандарти и насоки за сигурност с цел защита на информацията с ниво на класификация за сигурност RESTREINT UE/EU RESTRICTED; както и
                        
                     
                           в)
                        
                        
                           лицето потвърди, че е наясно със своите отговорности за защита на съответната информация.
                        
                     
            
               2.   На стажантите в Комисията не се поверяват задължения, които изискват да имат достъп до информация с ниво на класификация за сигурност RESTREINT UE/EU RESTRICTED.
            
            
               3.   Достъп се отказва или разрешава на други категории служители в съответствие с таблицата в приложението.
            
         
         ГЛАВА 2
         
            СЪЗДАВАНЕ НА ИНФОРМАЦИЯ С НИВО НА КЛАСИФИКАЦИЯ ЗА СИГУРНОСТ RESTREINT UE/EU RESTRICTED
         
         
            Член 3
            Създател
            По смисъла на член 1 от Решение (ЕС, Евратом) 2015/444 създателят е институция, агенция или орган на ЕС, както и държава членка, трета държава или международна организация, под чието ръководство е създадена и/или въведена в структурите на ЕС класифицирана информация, като не е задължително съставителят на информация с ниво на класификация за сигурност RESTREINT UE/EU RESTRICTED да е същият.
         
         
            Член 4
            Определяне на нивото на класификация за сигурност
            
               1.   Служителите, които изготвят документ въз основа на информация по смисъла на член 1, преценяват във всички случаи дали техният документ трябва да бъде класифициран. Класифицирането на даден документ като документ, който съдържа КИЕС, включва преценка и решение от страна на създателя за това дали разкриването на документа на неоправомощени лица би засегнало интересите на Европейския съюз или на една или повече от държавите членки. Ако съставителите не са съвсем сигурни дали е необходимо документът, който изготвят, да бъде класифициран като RESTREINT UE/EU RESTRICTED, те се допитват до отговорния началник-отдел или директор.
            
            
               2.   Даден документ се класифицира най-малко на ниво RESTREINT UE/EU RESTRICTED, ако неразрешеното му разкриване би могло, наред с другото:
               
                           а)
                        
                        
                           да повлияе неблагоприятно на дипломатически отношения;
                        
                     
                           б)
                        
                        
                           да причини съществена вреда на отделни лица;
                        
                     
                           в)
                        
                        
                           да затрудни поддържането на оперативната ефективност или сигурността на разгърнатия личен състав на държавите членки или на други участници;
                        
                     
                           г)
                        
                        
                           да наруши усилията за запазване на поверителността на информацията, предоставена от трети страни;
                        
                     
                           д)
                        
                        
                           да възпрепятства разследването на престъпления или да ги улесни;
                        
                     
                           е)
                        
                        
                           да постави Съюза или държавите членки в неизгодно положение при провеждане на търговски или политически преговори с други страни;
                        
                     
                           ж)
                        
                        
                           да засегне ефективното разработване или действие на политиките на Съюза;
                        
                     
                           з)
                        
                        
                           да наруши правилното управление на Съюза и неговите задачи като цяло; или
                        
                     
                           и)
                        
                        
                           да доведе до разкриване на информация, класифицирана на по-високо ниво.
                        
                     
            
               3.   Създателите могат да решат да определят стандартно ниво на класификация за сигурност за категориите информация, които създават редовно. Те гарантират обаче, че отделните части от информацията са класифицирани на подходящото ниво на класификация за сигурност.
            
         
         
            Член 5
            Работа с проектодокументи
            
               1.   Информацията се класифицира веднага след като бъде изготвена. Лични бележки, предварителни проектодокументи или съобщения, съдържащи информация, която е необходимо да бъде класифицирана на ниво RESTREINT UE/EU RESTRICTED, се обозначават като такива от самото начало, а изготвянето им и работата с тях трябва да бъдат в съответствие с настоящото решение.
            
            
               2.   Ако окончателният документ вече не изисква ниво на класификация за сигурност RESTREINT UE/EU RESTRICTED, той се декласифицира.
            
         
         
            Член 6
            Записване на изходните материали
            За да се осигури възможност за упражняване на контрол от първоизточника в съответствие с член 13, създателите на документи с ниво на класификация за сигурност RESTREINT UE/EU RESTRICTED трябва, доколкото е възможно, да записват всички класифицирани източници, използвани за изготвянето на класифицирани документи, включително подробности за източниците с първоначален произход от държавите — членки на ЕС, международни организации или трети държави. Когато е целесъобразно, обобщена класифицирана информация се обозначава по начин, позволяващ да се запази самоличността на създателите на използваните изходни материали.
         
         
            Член 7
            Класифициране на части от документ
            
               1.   В съответствие с член 22, параграф 6 от Решение (ЕС, Евратом) 2015/444 нивото, на което се класифицира даден документ, е не по-ниско от най-високото ниво на класификация за сигурност на негов елемент. Когато се обединява информация от различни източници, се прави преглед на окончателния обобщен документ, за да се определи цялостното ниво на класификация за сигурност, тъй като може да е необходимо той да бъде с по-високо ниво на класификация за сигурност от това на съставните му части.
            
            
               2.   Документи, съдържащи класифицирана и некласифицирана част, се структурират и обозначават по начин, позволяващ елементите с различна класификация за сигурност и/или степен на чувствителност на информацията, да могат лесно да се идентифицират и отделят при необходимост. Това позволява с всяка част да се работи по подходящ начин, в случай че бъде отделена от останалите елементи.
            
         
         
            Член 8
            Пълно название на грифа за сигурност
            
               1.   Информация, която е необходимо да бъде класифицирана, се обозначава като такава и с нея се работи по съответния начин, независимо от физическата форма, под която е представена. Нивото на класификация за сигурност се съобщава ясно на получателите чрез гриф за сигурност, ако информацията се предоставя в писмен вид, независимо от това дали е на хартиен носител, на преносими носители за съхранение на данни или в комуникационна и информационна система (КИС), или чрез обявяване, ако информацията се предоставя устно, например в разговор или презентация. Класифицираните материали се обозначават физически като такива, за да може да се идентифицира лесно класификацията им за сигурност.
            
            
               2.   Върху документите пълното название на грифа за сигурност RESTREINT UE/EU RESTRICTED се изписва изцяло с главни букви, на френски и английски език (като се започва с названието на френски език), в съответствие с параграф 3. Грифът не се превежда на други езици.
            
            
               3.   Грифът за сигурност RESTREINT UE/EU RESTRICTED се поставя по следния начин:
               
                           а)
                        
                        
                           по средата на горната и долната част на всяка страница от документа;
                        
                     
                           б)
                        
                        
                           пълното название на грифа за сигурност е на един ред, без интервали от двете страни на наклонената черта;
                        
                     
                           в)
                        
                        
                           с главни букви, в черен цвят, с шрифт Times New Roman 16, който е получер, и с рамка от всяка страна.
                        
                     
            
               4.   Когато се създава документ с ниво на класификация за сигурност RESTREINT UE/EU RESTRICTED:
               
                           а)
                        
                        
                           върху всяка страница се обозначава ясно нивото на класификация за сигурност;
                        
                     
                           б)
                        
                        
                           всяка страница се номерира;
                        
                     
                           в)
                        
                        
                           върху документа се отбелязват референтният му номер и неговият предмет, които сами по себе си не представляват класифицирана информация, освен ако не са обозначени като такава;
                        
                     
                           г)
                        
                        
                           всички приложения и притурки се изброяват, когато е възможно — на първата страница; както и
                        
                     
                           д)
                        
                        
                           датата на създаване на документа се посочва върху него.
                        
                     
         
         
            Член 9
            Съкратено название на гриф за сигурност R-UE/EU-R
            Съкращението R-UE/EU-R може да бъде използвано за обозначаване на нивото на класификация на отделни части от даден документ с ниво на класификация за сигурност RESTREINT UE/EU RESTRICTED или когато не е възможно да се постави пълното название на грифа за сигурност, например на малък преносим носител за съхранение на данни. То може да се използва в основната част на текста, в случай че многократното използване на пълното название на грифа за сигурност е обременяващо. Съкращението не се използва вместо пълното название на грифовете за сигурност в горната и долната част на всяка страница на документа.
         
         
            Член 10
            Други обозначения за сигурност
            
               1.   Документите с ниво на класификация за сигурност RESTREINT UE/EU RESTRICTED могат да бъдат обозначени с други грифове, или „обозначения за сигурност“, които указват например областта, за която се отнася документът, или конкретно разпространение въз основа на принципа „необходимост да се знае“. Пример за това е:
               
                           
                              RELEASABLE TO LIECHTENSTEIN
                           
                        
                     
            
               2.   Документите с ниво на класификация за сигурност RESTREINT UE/EU RESTRICTED могат да са обозначени с предупредително обозначение, което съдържа конкретни инструкции за това как да се работи и борави с документите.
            
            
               3.   Когато е възможно, на първата страница на документа се добавят указания за декласифициране в момента на неговото създаване. Например може да се използва следният гриф:
               
                           
                              RESTREINT UE/EU RESTRICTED
                           
                           until [дд.мм.гггг]
                        
                     
         
         
            Член 11
            Електронно обработване
            
               1.   Документите с ниво на класификация за сигурност RESTREINT UE/EU RESTRICTED се създават посредством електронни средства, когато са налични такива.
            
            
               2.   За създаване на информация с ниво на класификация за сигурност RESTREINT UE/EU RESTRICTED служителите на Комисията използват акредитирана КИС. Служителите се допитват до своя местен служител по сигурността (МСС), ако имат някакво съмнения кои КИС могат да бъдат използвани. При извънредни обстоятелства или специфични технически конфигурации могат да се прилагат специфични процедури след допитване до органа по сигурността на Комисията.
            
            
               3.   Документите с ниво на класификация за сигурност RESTREINT UE/EU RESTRICTED, в т.ч. проектодокументите по член 5, не се изпращат с обикновени незащитени електронни съобщения, те не се разпечатват, нито се сканират на стандартни принтери или скенери, и с тях не се работи на лични устройства на членовете на персонала. Само принтерите или копирните машини, свързани към самостоятелни компютри или към акредитирана система, се използват за разпечатване на документи с ниво на класификация за сигурност RESTREINT UE/EU RESTRICTED.
            
         
         
            Член 12
            Разпространение
            Изпращачът на документи с ниво на класификация за сигурност RESTREINT UE/EU RESTRICTED решава на кого да разпространи информацията въз основа на принципа „необходимост да се знае“. Ако е необходимо, се изготвя списък за разпространение с цел по-нататъшно укрепване на принципа „необходимост да се знае“.
         
         ГЛАВА 3
         
            РАБОТА СЪС СЪЩЕСТВУВАЩА ИНФОРМАЦИЯ С НИВО НА КЛАСИФИКАЦИЯ ЗА СИГУРНОСТ RESTREINT UE/EU RESTRICTED
         
         
            Член 13
            Контрол от първоизточника
            
               1.   Създателят упражнява „контрол от първоизточника“ върху информацията с ниво на класификация за сигурност RESTREINT UE/EU RESTRICTED, която е създал. Изисква се предварително писмено съгласие на създателя, преди информацията да може да бъде:
               
                           а)
                        
                        
                           декласифицирана;
                        
                     
                           б)
                        
                        
                           използвана за цели, различни от установените от създателя;
                        
                     
                           в)
                        
                        
                           разпространена до трета държава или международна организация;
                        
                     
                           г)
                        
                        
                           разкрита на страна, която е извън Комисията, но е в рамките на ЕС; или
                        
                     
                           д)
                        
                        
                           разкрита на изпълнител или потенциален изпълнител, установен в трета държава.
                        
                     
            
               2.   Притежателите на информация с ниво на класификация за сигурност RESTREINT UE/EU RESTRICTED получават достъп до класифицираната информация, за да могат да изпълняват задълженията си. Те отговарят за правилния начин на работа, съхранение и защита на тази информация в съответствие с Решение (ЕС, Евратом) 2015/444. За разлика от създателите на класифицирана информация, не е разрешено притежателите на такава информация да вземат решения за декласифицирането или последващото предоставяне на информация с ниво на класификация за сигурност RESTREINT UE/EU RESTRICTED на трети държави или международни организации.
            
            
               3.   Ако създателят на информация с ниво на класификация за сигурност RESTREINT UE/EU RESTRICTED не може да бъде установен, службата на Комисията, която притежава тази класифицирана информация, упражнява контрол от първоизточника. Преди предоставянето на информация с ниво на класификация за сигурност RESTREINT UE/EU RESTRICTED на трета държава или международна организация се прави допитване до Експертната група по сигурността на Комисията.
            
         
         
            Член 14
            КИС, подходяща за работа с информация с ниво на класификация за сигурност RESTREINT UE/EU RESTRICTED
            Работата с информация с ниво на класификация за сигурност RESTREINT UE/EU RESTRICTED и предаването на тази информация се осъществяват посредством електронни средства, когато са налични такива. Използват се само КИС и оборудване, които са били акредитирани от органа по акредитиране на сигурността на Комисията.
         
         
            Член 15
            Конкретни мерки във връзка с информацията с ниво на класификация за сигурност RESTREINT UE/EU RESTRICTED на преносими носители за съхранение на данни
            
               1.   Използването на преносими носители за съхранение на данни се контролира и отчита. Използват се само преносими носители за съхранение на данни, предоставени от Комисията и криптирани с продукт, одобрен от органа по сигурността на Комисията. За прехвърлянето на класифицирана информация не се използват лични преносими носители за съхранение на данни, нито такива, които са били предоставени безплатно на конференции, семинари и др. Когато е възможно, се използват съвместими с Tempest преносими носители за съхранение на данни в съответствие с указанията на органа по сигурността на Комисията.
            
            
               2.   Когато с даден класифициран документ се работи или той се съхранява по електронен път на преносим носител за съхранение на данни, като например USB устройство, компактдиск или карта с памет, грифът за сигурност трябва да се вижда ясно на самата информация, която се показва, както и в наименованието на файла и върху носителя за съхранение на данни.
            
            
               3.   Служителите трябва да имат предвид, че когато големи количества класифицирана информация се съхраняват на преносим носител за съхранение на данни, може да е необходимо устройството да бъде с по-високо ниво на класификация за сигурност.
            
            
               4.   За прехвърляне на информация с ниво на класификация за сигурност RESTREINT UE/EU RESTRICTED на или от преносими носители за съхранение на данни се използват само КИС, които са били надлежно акредитирани.
            
            
               5.   Когато се сваля информация с ниво на класификация за сигурност RESTREINT UE/EU RESTRICTED на преносим носител за съхранение на данни, преди данните да бъдат прехвърлени, се предприемат специални мерки, за да се гарантира, че на този носител няма вируси и зловреден софтуер.
            
            
               6.   Когато е приложимо, с преносимите носители за съхранение на данни се работи в съответствие с всички оперативни процедури за сигурност, свързани с използваната система за криптиране.
            
            
               7.   Документи на преносими носители за съхранение на данни, които вече не са необходими или са били прехвърлени на подходяща КИС, се отстраняват или изтриват по сигурен начин с помощта на одобрени продукти или методи. Освен ако не се съхраняват в подходящи заключени офис мебели, преносимите носители за съхранение на данни се унищожават, когато вече не са необходими. Всяко унищожаване или изтриване се осъществява по метод, който е в съответствие с правилата за сигурност на Комисията. Поддържа се инвентарен опис на преносимите носители и тяхното унищожаване се записва.
            
         
         
            Член 16
            Работа с информация с ниво на класификация за сигурност RESTREINT UE/EU RESTRICTED и съхранение на такава информация
            
               1.   В съответствие с член 19, параграф 1, букви а) и б) от Решение (ЕС, Евратом) 2015/444 с информация с ниво на класификация за сигурност RESTREINT UE/EU RESTRICTED може да се работи в административна зона или в зона за сигурност (7), както следва:
               
                           —
                        
                        
                           служителите затварят вратата на офиса, когато работят с информация с ниво на класификация за сигурност RESTREINT UE/EU RESTRICTED;
                        
                     
                           —
                        
                        
                           служителите прибират или покриват всяка информация с ниво на класификация за сигурност RESTREINT UE/EU RESTICTED, когато приемат посетители;
                        
                     
                           —
                        
                        
                           служителите не оставят информация с ниво на класификация за сигурност RESTREINT UE/EU RESTRICTED на видимо място, когато са извън офиса;
                        
                     
                           —
                        
                        
                           екраните, показващи информация с ниво на класификация за сигурност RESTREINT UE/EU RESTRICTED, са обърнати постоянно встрани от прозорците и вратите, за да се избегне евентуален визуален достъп.
                        
                     
            
               2.   В съответствие с член 19, параграф 1, буква в) от Решение (ЕС, Евратом) 2015/444 може да се работи с информация с ниво на класификация за сигурност RESTREINT UE/EU RESTRICTED извън зона за сигурност или административна зона, при условие че притежателят се е ангажирал да спазва компенсаторни мерки, за да защити информацията срещу достъп от страна на неоправомощени лица. Компенсаторните мерки включват най-малко следното:
               
                           —
                        
                        
                           информация с ниво на класификация за сигурност RESTREINT UE/EU RESTRICTED не се чете на обществени места;
                        
                     
                           —
                        
                        
                           КИЕС се контролира по всяко време лично от притежателя;
                        
                     
                           —
                        
                        
                           когато не се четат или обсъждат, документите се съхраняват в подходящи заключени мебели;
                        
                     
                           —
                        
                        
                           когато документът се чете или обсъжда, вратите на помещението се затварят;
                        
                     
                           —
                        
                        
                           съдържанието на документа не се обсъжда по необезопасена телефонна линия, нито по некриптирана електронна поща;
                        
                     
                           —
                        
                        
                           документът може да се копира или сканира единствено на самостоятелно или акредитирано оборудване;
                        
                     
                           —
                        
                        
                           работата с документа и временният му престой извън административна зона или зона за сигурност се осъществяват само за необходимия минимален период от време;
                        
                     
                           —
                        
                        
                           притежателят не изхвърля класифицирания документ, а го връща за съхранение в административна зона или зона за сигурност, или осигурява неговото унищожаване в одобрен шредер.
                        
                     
            
               3.   Копие на хартиен носител на информация с ниво на класификация за сигурност RESTREINT UE/EU RESTRICTED се съхранява в заключени офис мебели в административна зона или в зона за сигурност. То може да се съхранява временно извън зона за сигурност или административна зона, при условие че притежателят се е ангажирал да спазва компенсаторни мерки.
            
            
               4.   Допълнителна информация може да бъде поискана от местния служител по сигурността (МСС) на съответната служба на Комисията.
            
            
               5.   Всички предполагаеми или действителни инциденти, свързани със сигурността, които засягат документа, се докладват на МСС във възможно най-кратък срок.
            
         
         
            Член 17
            Копиране и превод на информация с ниво на класификация за сигурност RESTREINT UE/EU RESTRICTED
            
               1.   Информация с ниво на класификация за сигурност RESTREINT UE/EU RESTRICTED може да се копира или превежда по указание на притежателя, при условие че създателят не е положил предупредителни обозначения. Не се правят обаче повече копия, отколкото са стриктно необходими.
            
            
               2.   Когато се възпроизвежда само част от даден класифициран документ, се прилагат същите условия като тези за копирането на целия документ. Откъсите също се класифицират като RESTREINT UE/EU RESTRICTED, освен ако създателят не е ги е обозначил изрично като некласифицирани.
            
            
               3.   Мерките за сигурност, приложими към оригиналната информация, се прилагат и за нейните копия и преводи.
            
         
         
            Член 18
            Общи принципи за пренасяне на информация с ниво на класификация за сигурност RESTREINT UE/EU RESTRICTED
            
               1.   Когато е възможно, информация с ниво на класификация за сигурност RESTREINT UE/EU RESTRICTED, която трябва да бъде изнесена извън зоните за сигурност или административните зони, се изпраща по електронен път посредством надлежно акредитирани средства и/или се защитава посредством одобрени криптографски продукти.
            
            
               2.   В зависимост от наличните средства или специфичните обстоятелства информация с ниво на класификация за сигурност RESTREINT UE/EU RESTRICTED може да бъде пренасяна физически на ръка под формата на документи на хартиен носител или на преносими носители за съхранение на данни. Използването на преносими носители за съхранение на данни за прехвърляне на информация с ниво на класификация за сигурност RESTREINT UE/EU RESTRICTED се предпочита пред изпращането на документи на хартиен носител.
            
            
               3.   Могат да се използват само преносими носители за съхранение на данни, криптирани с продукт, одобрен от органа по сигурността на Комисията. С информация с ниво на класификация за сигурност RESTREINT UE/EU RESTRICTED на преносим носител за съхранение на данни, която не е защитена с продукт за криптиране, одобрен от органа по сигурността на Комисията, се работи по същия начин като с тази на хартиен носител.
            
            
               4.   Дадена пратка може да съдържа повече от една информация с ниво на класификация за сигурност RESTREINT UE/EU RESTRICTED, при условие че се спазва принципът „необходимост да се знае“.
            
            
               5.   Използваната опаковка гарантира, че съдържанието не се вижда. Информация с ниво на класификация за сигурност RESTREINT UE/EU RESTRICTED се пренася в непрозрачна опаковка, като плик, непрозрачна папка или куфарче. От външната страна на опаковката не се посочва по никакъв начин естеството на съдържанието, нито неговото ниво на класификация. Ако се използва такава, вътрешната опаковка се обозначава с ниво на класификация за сигурност RESTREINT UE/EU RESTRICTED. И на двете опаковки се посочват името, длъжността и адресът на целевия получател, както и адрес за връщане, в случай че доставката не може да бъде направена.
            
            
               6.   Всички инциденти, свързани със сигурността, при пренасяне на информация с ниво на класификация за сигурност RESTREINT UE/EU RESTRICTED от служители или куриери се докладват за последващо разследване на дирекция „Сигурност“ на Генерална дирекция „Човешки ресурси и сигурност“ чрез МСС на съответната служба на Комисията.
            
         
         
            Член 19
            Пренасяне на ръка на преносими носители за съхранение на данни
            
               1.   Преносимите носители за съхранение на данни, които се използват за транспортиране на информация с ниво на класификация за сигурност RESTREINT UE/EU RESTRICTED, са придружени от известие за изпращане, в което се описват подробно преносимите носители за съхранение на данни, съдържащи класифицирана информация, както и всички файлове, които са качени на тях, за да може получателят да направи необходимите проверки.
            
            
               2.   На тези носители се съхраняват само документите, които трябва да бъдат предоставени. Например цялата класифицирана информация, качена на едно USB устройство, трябва да бъде предназначена за един и същ получател. Изпращачът взема под внимание факта, че големи количества класифицирана информация, съхранявани на такива устройства, може да изискват по-високо ниво на класификация за сигурност за устройството като цяло.
            
            
               3.   За пренасяне на информация с ниво на класификация за сигурност RESTREINT UE/EU RESTRICTED се използват само преносими носители за съхранение на данни с подходящ гриф за сигурност.
            
         
         
            Член 20
            Пренасяне на документи с ниво на класификация за сигурност RESTREINT UE/EU RESTRICTED в рамките на сградите на Комисията
            
               1.   Служителите могат да пренасят документи с ниво на класификация за сигурност RESTREINT UE/EU RESTRICTED в рамките на сграда на Комисията, но документите трябва да са постоянно у приносителя и не могат да бъдат четени публично.
            
            
               2.   Документите с ниво на класификация за сигурност RESTREINT UE/EU RESTRICTED могат да се изпращат по вътрешната поща до други служби на Европейската комисия в единичен обикновен непрозрачен плик, но без да се посочва от външната страна, че съдържанието е класифицирано. По същия начин може да се изпращат документи с ниво на класификация за сигурност RESTREINT UE/EU RESTRICTED и на други институции и органи на ЕС, които се обслужват директно от системата за вътрешна поща на Комисията.
            
         
         
            Член 21
            Пренасяне на документи с ниво на класификация за сигурност RESTREINT UE/EU RESTRICTED в рамките на Съюза
            
               1.   Информацията с ниво на класификация за сигурност RESTREINT UE/EU RESTRICTED може да се пренася от служители или куриери на Комисията навсякъде в рамките на Съюза, при условие че те изпълняват следните указания:
               
                           а)
                        
                        
                           за предаването на информация с ниво на класификация за сигурност RESTREINT UE/EU RESTRICTED се използва непрозрачен плик или опаковка. От външната страна не се посочва по никакъв начин естеството на съдържанието, нито неговото ниво на класификация;
                        
                     
                           б)
                        
                        
                           информацията с ниво на класификация за сигурност RESTREINT UE/EU RESTRICTED е постоянно у приносителя; както и
                        
                     
                           в)
                        
                        
                           пликът или опаковката не се отваря по пътя и информацията не се чете на обществени места.
                        
                     
            
               2.   Служителите, които желаят да изпратят информация с ниво на класификация за сигурност RESTREINT UE/EU RESTRICTED до други места в Съюза, могат да организират предаването ѝ по един от следните начини:
               
                           —
                        
                        
                           чрез национални пощенски услуги с проследяване на пратката или чрез някои платени куриерски услуги, които гарантират лично пренасяне на ръка, при условие че те отговарят на изискванията, определени в член 23 от настоящото решение;
                        
                     
                           —
                        
                        
                           с военен, правителствен или дипломатически куриер, в координация със служителите от регистратурата.
                        
                     
         
         
            Член 22
            Пренасяне на документи с ниво на класификация за сигурност RESTREINT UE/EU RESTRICTED от или до територията на трета държава
            
               1.   Информация с ниво на класификация RESTREINT UE/EU RESTRICTED може да се пренася на ръка от служителите между територията на Съюза и територията на трета държава.
            
            
               2.   Служителите от регистратурата могат да организират един от следните начини на пренасяне:
               
                           —
                        
                        
                           чрез пощенски услуги с проследяване на пратката или платени куриерски услуги, които гарантират лично пренасяне на ръка;
                        
                     
                           —
                        
                        
                           с военен или дипломатически куриер.
                        
                     
            
               3.   Когато пренасят на ръка документи с ниво на класификация за сигурност RESTREINT UE/EU RESTRICTED, които са на хартиен носител или на преносим носител за съхранение на данни, служителите изпълняват всички допълнителни мерки, изброени по-долу:
               
                           —
                        
                        
                           При пътувания с обществен транспорт класифицираната информация се поставя в куфарче или в чанта, за която отговаря лично нейният приносител. Това куфарче или чанта не се оставя в багажното отделение.
                        
                     
                           —
                        
                        
                           Информацията с ниво на класификация за сигурност RESTREINT UE/EU RESTRICTED се поставя в две опаковки. Вътрешната опаковка е с официален печат, който указва, че пратката е официална и не трябва да се подлага на контрол за сигурност.
                        
                     
                           —
                        
                        
                           Приносителят носи със себе си удостоверение за куриер, което удостоверява, че той е оправомощен да пренася пратка с ниво на класификация за сигурност RESTREINT UE/EU RESTRICTED, и което се издава от регистратурата на компетентната служба.
                        
                     
         
         
            Член 23
            Транспортиране от платени куриери
            
               1.   За целите на настоящото решение терминът „платени куриери“ включва национални пощенски служби и куриерски фирми, предлагащи услуга, при която информацията се доставя срещу заплащане и се пренася лично на ръка или може да се проследява.
            
            
               2.   Платените куриери могат да използват услугите на подизпълнител. Независимо от това куриерската фирма носи отговорност за спазването на настоящото решение.
            
            
               3.   Ако целевият получател се намира извън ЕС, се използват две опаковки. При подготовката на пратки с класифицирана информация изпращачът взема под внимание факта, че платените куриери доставят пратки с ниво на класификация за сигурност RESTREINT UE/EU RESTRICTED само до целевия получател, негов надлежно оправомощен заместник, ръководителя на регистратурата или негов надлежно оправомощен заместник или рецепционист. За да се намали рискът пратката да не достигне до целевия получател, върху външната и, когато е приложимо, върху вътрешната опаковка на пратката се посочва адрес за връщане.
            
            
               4.   За информация с ниво на класификация за сигурност RESTREINT UE/EU RESTRICTED не се използват услуги на платени куриери за предаване по електронен път на документи, изпратени чрез препоръчана поща.
            
         
         
            Член 24
            Други специфични условия за работа
            
               1.   Спазват се всички условия, предвидени в споразумение за сигурност на информацията или административни договорености. В случай на съмнение служителите се допитват до съответната регистратура или до дирекция „Сигурност“ на Генерална дирекция „Човешки ресурси и сигурност“.
            
            
               2.   Изискването за две опаковки може да отпадне за класифицирана информация, която е защитена посредством одобрени криптографски продукти. Въпреки това, за да може да се посочи адрес и тъй като върху преносимите носители за съхранение на данни има ясно указан гриф за сигурност, носителят се пренася в поне един обикновен плик, но може да е необходимо да се приложат допълнителни мерки за физическа защита, като например да се използват пликове с въздушни мехурчета.
            
         
         ГЛАВА 4
         
            КЛАСИФИЦИРАНИ ЗАСЕДАНИЯ
         
         
            Член 25
            Подготовка на заседания с ниво на класификация за сигурност RESTREINT UE/EU RESTRICTED
            
               1.   Заседанията, на които трябва да се обсъжда информация с ниво на класификация за сигурност RESTREINT UE/EU RESTREINT, се провеждат само в заседателна зала, която е акредитирана за съответното ниво или за по-високо ниво. Когато не е налична такава зала, служителите търсят съвет от органа по сигурността на Комисията.
            
            
               2.   По принцип дневният ред не следва да бъде класифициран. Ако в дневния ред на дадено заседание се споменават класифицирани документи, самият дневен ред не се класифицира автоматично. Точките от дневния ред се формулират по начин, който не излага на риск защитата на интересите на Съюза или на една или няколко държави членки.
            
            
               3.   Ако към дневния ред трябва да се приложат електронни файлове, съдържащи информация с ниво на класификация за сигурност RESTREINT UE/EU RESTRICTED, е задължително те да бъдат защитени с криптографски продукти, одобрени от криптографския орган на Комисията.
            
            
               4.   Организаторите на заседанието напомнят на участниците, че всички коментари, изпратени по точка от дневен ред, съдържаща информация с ниво на класификация за сигурност RESTREINT UE/EU RESTRICTED, не трябва да се изпращат чрез обикновени незащитени електронни съобщения, нито чрез други средства, които не са били надлежно акредитирани в съответствие с член 11 от настоящото решение.
            
            
               5.   Организаторите на заседанията се стремят да групират последователно в дневния ред точките с информация с ниво на класификация за сигурност RESTREINT UE/EU RESTRICTED, така че да се осигури гладкото протичане на заседанието. Само лица, за които е налице необходимост да знаят, могат да присъстват по време на обсъжданията на класифицираните точки от дневния ред.
            
            
               6.   В самата покана участниците се предупреждават, че на заседанието ще бъдат обсъждани класифицирани теми и че ще се прилагат съответните мерки за сигурност.
            
            
               7.   В поканата или в бележка в самия дневен ред на участниците се напомня, че по време на обсъждането на точки с информация с ниво на класификация за сигурност RESTREINT UE/EU RESTRICTED преносимите електронни устройства трябва да бъдат изключени.
            
            
               8.   Организаторите на заседанието изготвят пълен списък с външните участници преди заседанието.
            
         
         
            Член 26
            Електронно оборудване в заседателна зала за информация с ниво на класификация за сигурност RESTREINT UE/EU RESTRICTED
            
               1.   Само акредитирани ИТ системи в съответствие с член 11 от настоящото решение могат да се използват при предаването на класифицирана информация, като например при изнасяне на презентация, която показва информация с ниво на класификация за сигурност RESTREINT UE/EU RESTRICTED, или при видеоконференции.
            
            
               2.   Председателят се уверява, че преносимите електронни устройства, които не са одобрени, са изключени.
            
         
         
            Член 27
            Процедури по време на заседания с ниво на класификация за сигурност RESTREINT UE/EU RESTRICTED
            
               1.   В началото на обсъждането на класифицирана информация председателят обявява на участниците в заседанието, че се преминава към режим на класифицирана информация. Вратите се затварят и се пускат щорите.
            
            
               2.   В началото на обсъждането на участниците и устните преводачи, в зависимост от случая, се дава само необходимият брой документи.
               Документи с ниво на класификация за сигурност RESTREINT UE/EU RESTRICTED не се оставят без надзор през почивките по време на заседанието.
            
            
               3.   В края на заседанието на участниците и устните преводачи се напомня да не оставят никакви класифицирани документи, нито класифицирани бележки, които може да оставили без надзор в залата. Класифицираните документи или бележки, които не са били взети от участниците в края на заседанието, се събират от организаторите на заседанието и се раздробяват на подходящи шредери.
            
            
               4.   Списъкът на участниците и описанието на всяка класифицирана информация, обменена с държавите членки и споделена устно с трети държави или международни организации, се отбелязват по време на заседанието, за да бъдат записани в резултатите от работата.
            
         
         
            Член 28
            Устни и писмени преводачи
            Само устните и писмените преводачи, за които се прилага Правилникът за длъжностните лица или Условията за работа на другите служители на Европейския съюз или които имат договорно правоотношение с Комисията, имат достъп до информация с ниво на класификация за сигурност RESTREINT UE/EU RESTRICTED.
         
         ГЛАВА 5
         
            СПОДЕЛЯНЕ И ОБМЕН НА ИНФОРМАЦИЯ С НИВО НА КЛАСИФИКАЦИЯ ЗА СИГУРНОСТ RESTREINT UE/EU RESTRICTED
         
         
            Член 29
            Съгласие на създателя
            Ако Комисията не е създателят на класифицираната информация, за която се иска предоставяне или споделяне, или на съдържащия се в нея изходен материал, службата на Комисията, която притежава тази класифицирана информация, най-напред иска писменото съгласие на създателя на информацията за нейното предоставяне. Ако създателят на информацията не може да бъде установен, службата на Комисията, която притежава тази класифицирана информация, упражнява контрол от първоизточника.
         
         
            Член 30
            Споделяне на информация с ниво на класификация за сигурност RESTREINT UE/EU RESTRICTED с други структури на Съюза
            
               1.   Информация с ниво на класификация за сигурност RESTREINT UE/EU RESTRICTED се споделя с друга институция, агенция, орган или служба на Съюза само ако за получателя е налице необходимост да знае и структурата има съответна правна договореност с Комисията.
            
            
               2.   По правило в Комисията регистратурата на КИЕС, която се управлява от Генералния секретариат, е основният входен и изходен пункт за обмен на класифицирана информация с други институции, агенции, органи и служби на Съюза. Информация с ниво на класификация за сигурност RESTREINT UE/EU RESTRICTED обаче може да се споделя пряко с целеви получатели.
            
         
         
            Член 31
            Обмен на информация с ниво на класификация за сигурност RESTREINT UE/EU RESTRICTED с държавите членки
            
               1.   Информация с ниво на класификация за сигурност RESTREINT UE/EU RESTRICTED може да бъде споделена с държавите членки, ако за получателя е налице необходимост да знае.
            
            
               2.   Класифицираната информация на държавите членки, която носи равностойния национален гриф за сигурност (8) и която е била предоставена на Комисията, получава същото ниво на защита като информацията с ниво на класификация за сигурност RESTREINT UE/EU RESTRICTED.
            
         
         
            Член 32
            Обмен на информация с ниво на класификация за сигурност RESTREINT UE/EU RESTRICTED с трети държави и международни организации
            
               1.   Информация с ниво на класификация за сигурност RESTREINT UE/EU RESTRICTED се предоставя на трета държава или международна организация само ако за получателя е налице необходимост да знае и държавата или международната организация разполага с подходяща правна или административна рамка, като например споразумение за сигурност на информацията или административна договореност с Комисията. Разпоредбите на такова споразумение или договореност имат предимство пред разпоредбите на настоящото решение.
            
            
               2.   По правило регистратурата на КИЕС, която се управлява от Генералния секретариат, е основният входен и изходен пункт за всяка информация с ниво на класификация за сигурност RESTREINT UE/EU RESTRICTED, обменяна между Комисията и трети държави и международни организации. Когато поради съображения, свързани със сигурността, организацията или оперативната дейност, е по-удачно местните регистратури на КИЕС да бъдат входен и изходен пункт по въпроси от компетентността на съответната служба, тя трябва да се допита до органа по сигурността на Комисията.
            
            
               3.   За да се осигури проследимост, информацията с ниво на класификация за сигурност RESTREINT UE/EU RESTRICTED се записва:
               
                           —
                        
                        
                           при постъпването ѝ в организационната единица или при излизането ѝ от нея; и
                        
                     
                           —
                        
                        
                           при постъпването ѝ в КИС или при излизането ѝ от нея.
                        
                     
            
               4.   Записването може да се извършва на хартиен носител или в електронни дневници.
            
            
               5.   Процедурите за записване на класифицирана информация, с които се работи в рамките на акредитирана КИС, могат да се извършват от процеси в рамките на самата КИС. В такъв случай КИС включва мерки за гарантиране на целостта на записите в регистрационните файлове.
            
            
               6.   На класифицирана информация, получена от трети държави или международни организации, се предоставя ниво на защита, равностойно на това, с което се ползва КИЕС, носеща равностоен гриф за сигурност според посоченото в съответното споразумение за сигурност на информацията или административна договореност.
            
         
         
            Член 33
            Извънредно ad hoc предоставяне на информация с ниво на класификация за сигурност RESTREINT UE/EU RESTRICTED
            
               1.   Когато Комисията или някоя от нейните служби прецени, че съществува извънредна необходимост от предоставяне на информация с ниво на класификация за сигурност RESTREINT UE/EU RESTRICTED на трета държава, международна организация или структура на ЕС, но не е налице споразумение за сигурност на информацията или административна договореност, се следва извънредната ad hoc процедура за предоставяне.
            
            
               2.   Службите на Комисията се свързват с органа по сигурността на Комисията, който се допитва до Експертната група по сигурността на Комисията.
            
            
               3.   След допитване до Експертната група по сигурността на Комисията, въз основа на предложение на члена на Комисията, отговарящ за въпросите на сигурността, Комисията може да разреши предоставянето на въпросната информация.
            
         
         ГЛАВА 6
         
            КРАЙ НА ЖИЗНЕНИЯ ЦИКЪЛ НА ИНФОРМАЦИЯ С НИВО НА КЛАСИФИКАЦИЯ ЗА СИГУРНОСТ RESTREINT UE/EU RESTRICTED
         
         
            Член 34
            Кога се декласифицира
            
               1.   Информацията остава класифицирана само докато е необходима нейната защита. Декласифицирането означава, че информацията повече изобщо няма да се смята за класифицирана. При създаването на информацията създателят посочва, когато е възможно, дали КИЕС може да бъде декласифицирана на определена дата или след настъпването на определено събитие. В противен случай създателят извършва редовен преглед на информацията с ниво на класификация за сигурност RESTREINT UE/EU RESTRICTED, за да прецени дали класифицирането все още е целесъобразно.
            
            
               2.   Информация с ниво на класификация за сигурност RESTREINT UE/EU RESTRICTED, чийто създател е Комисията, ще бъде автоматично декласифицирана след тридесет години в съответствие с Регламент (ЕИО, Евратом) № 354/83, изменен с Регламент (ЕО, Евратом) № 1700/2003 на Съвета (9), и в съответствие с член 59, параграф 2, буква а) от Решение (ЕС, Евратом) 2015/444.
            
            
               3.   Документите на Комисията също могат да бъдат декласифицирани на ad hoc основа, например след искане за достъп от обществеността.
            
         
         
            Член 35
            Отговорност за декласифициране
            
               1.   Информация с ниво на класификация за сигурност RESTREINT UE/EU RESTRICTED не се декласифицира без разрешението на създателя.
            
            
               2.   Службата на Комисията, която създава класифициран документ, отговаря за взимането на решение дали той може да бъде декласифициран. В рамките на Комисията всички искания за декласифициране се изпращат до началник-отдела или директора на службата първоизточник за консултация. Ако службата е съставила класифицирана информация от различни източници, тя първо иска съгласието на всяка друга страна, която е предоставила изходен материал, включително на държавите членки, други органи на ЕС, трети държави и международни организации.
            
            
               3.   Когато службата на Комисията първоизточник повече не съществува и нейните функции са били поети от друга служба, решението за декласифициране се взема от тази друга служба. Когато службата първоизточник повече не съществува и нейните функции не са били поети от друга служба, решението за декласифициране се взема съвместно от началник-отделите или директорите на генералните дирекции получатели.
            
         
         
            Член 36
            Чувствителна некласифицирана информация
            Когато прегледът на даден документ доведе до решение за декласифициране, се преценява дали документът следва да носи гриф „чувствителна некласифицирана информация“ във връзка с разпространението му по смисъла на член 9 от Решение (ЕС, Евратом) 2015/443.
         
         
            Член 37
            Как се посочва декласифицирането на даден документ
            
               1.   Първоначалният гриф за сигурност в горната и долната част на всяка страница трябва да бъде видимо зачеркнат (не отстранен) чрез функцията „зачертаване“ за електронните формати или ръчно за разпечатките.
            
            
               2.   Първата (заглавната) страница се подпечатва като декласифицирана и се попълват данните на органа, отговорен за декласифицирането, и съответната дата.
            
            
               3.   Първоначалните получатели на информацията с ниво на класификация за сигурност RESTREINT UE/EU RESTRICTED се уведомяват за декласифицирането. Първоначалните получатели отговарят за уведомяването на всички последващи адресати, до които са изпратили първоначалната информация с ниво на класификация за сигурност RESTREINT UE/EU RESTRICTED или които са били поставени в копие на тази информация.
            
            
               4.   Службата за исторически архиви на Комисията се уведомява за всички взети решения за декласифициране.
            
            
               5.   За всички преводи на класифицирана информация се прилагат същите процедури за декласифициране като за оригиналната езикова версия.
            
         
         
            Член 38
            Частично декласифициране на информация с ниво на класификация за сигурност RESTREINT UE/EU RESTRICTED
            
               1.   Възможно е също така частично декласифициране (напр. на приложения, само на някои параграфи). Процедурата е идентична с тази за декласифицирането на целия документ.
            
            
               2.   При частичното декласифициране („прочистване“) на информация с ниво на класификация за сигурност RESTREINT UE/EU RESTRICTED се изготвя декласифицирана извадка.
            
            
               3.   Частите, които остават класифицирани, се заменят с:
               
                           
                              ЧАСТ, КОЯТО НЕ СЕ ДЕКЛАСИФИЦИРА
                           
                        
                     или в самия текст, ако частта, която продължава да бъде класифицирана, е част от параграф, или като параграф, ако частта, която продължава да бъде класифицирана, е отделен параграф или повече от един параграф.
            
            
               4.   Ако цяло приложение не е могло да бъде декласифицирано и следователно е било изключено от извадката, това се посочва изрично в текста.
            
         
         
            Член 39
            Рутинно унищожаване и изтриване на информация с ниво на класификация за сигурност RESTREINT UE/EU RESTRICTED
            
               1.   Комисията не натрупва големи количества класифицирана информация.
            
            
               2.   Службите първоизточници рутинно правят преглед на малки количества с цел унищожаване или изтриване на кратки интервали. Прегледът се извършва както за информацията, съхранявана на хартиен носител, така и за информацията, съхранявана в КИС на редовни интервали.
            
            
               3.   Служителите унищожават или изтриват по сигурен начин документи с ниво на класификация за сигурност RESTREINT UE/EU RESTRICTED, които повече не са необходими, при спазване на изискванията за архивиране по отношение на оригиналния документ.
            
            
               4.   От служителите не се изисква да информират създателя, ако унищожат или изтрият копия на документи с ниво на класификация за сигурност RESTREINT UE/EU RESTRICTED.
            
            
               5.   За проектоматериалите, съдържащи класифицирана информация, се прилагат същите методи за изхвърляне като за окончателните документи с класифицирана информация.
            
            
               6.   За унищожаване на документи с ниво на класификация за сигурност RESTREINT UE/EU RESTRICTED се използват само одобрени шредери. Подходящи за унищожаване на документи с ниво на класификация за сигурност RESTREINT UE/EU RESTRICTED са шредери от ниво 4 по DIN 32757 и от ниво 5 по DIN 66399.
            
            
               7.   Отпадъците от одобрени шредери може да се изхвърлят като обикновени офисни отпадъци.
            
            
               8.   Всички носители и устройства, съдържащи информация с ниво на класификация за сигурност RESTREINT UE/EU RESTRICTED, се прочистват по подходящ начин, когато достигнат края на жизнения си цикъл. Електронните данни се унищожават или изтриват от информационните ресурси и свързаните с тях устройства за съхранение по начин, който дава достатъчна увереност, че информацията не може да бъде възстановена. При прочистването се премахват данните от устройството за съхранение, както и всички етикети, грифове и регистрационни файлове за дейността.
            
            
               9.   Компютърните средства за съхранение се предават на местния служител по сигурността или на местния служител по ИТ сигурността и/или на ръководителя на регистратурата с цел унищожаване и изхвърляне.
            
         
         
            Член 40
            Евакуация и унищожаване на информация с ниво на класификация за сигурност RESTREINT UE/EU RESTRICTED в случай на спешност
            
               1.   Началникът на департамента разработва, одобрява и, ако е необходимо, задейства планове за евакуация и унищожаване в случай на спешност с цел опазване на информация с ниво на класификация за сигурност RESTREINT UE/EU RESTRICTED, за която има значителен риск да попадане в ръцете на неоправомощени лица по време на криза. По реда на предимство и в зависимост от характера на спешната ситуация се пристъпва към:
               
                           (1)
                        
                        
                           преместване на КИЕС на алтернативно безопасно място, по възможност в административна или защитена зона в същата сграда;
                        
                     
                           (2)
                        
                        
                           евакуиране на КИЕС на алтернативно безопасно място, по възможност в административна или защитена зона в друга сграда, която по възможност е сграда на Комисията;
                        
                     
                           (3)
                        
                        
                           унищожаване на КИЕС, по възможност като се използват одобрените средства за унищожаване.
                        
                     
            
               2.   Когато плановете за спешни ситуации са били задействани, се дава предимство на преместването или унищожаването първо на информация от по-високи нива.
            
            
               3.   Оперативните подробности за самите планове за евакуация и унищожаване в случай на спешност са с ниво на класификация за сигурност RESTREINT UE/EU RESTRICTED.
            
         
         
            Член 41
            Архивиране
            
               1.   Решенията дали и кога да се архивира и съответните практически мерки, които трябва да се предприемат, трябва да бъдат в съответствие с политиката на Комисията за управление на документите.
            
            
               2.   Документи с ниво на класификация за сигурност RESTREINT UE/EU RESTRICTED не се изпращат в Историческите архиви на Европейския съюз във Флоренция.
            
         
         ГЛАВА 7
         
            ЗАКЛЮЧИТЕЛНИ РАЗПОРЕДБИ
         
         
            Член 42
            Прозрачност
            Настоящото решение се свежда до вниманието на служителите на Комисията и на всички лица, за които се прилага, и се публикува в Официален вестник на Европейския съюз.
            
         
         
            Член 43
            Влизане в сила
            Настоящото решение влиза в сила на двадесетия ден след деня на публикуването му в Официален вестник на Европейския съюз.
            
         
         
            Съставено в Брюксел на 17 октомври 2019 година.
            
               
                  За Комисията,
               
               
                  от името на председателя,
               
               Günther OETTINGER
               
                  Член на Комисията
               
            
         
         
            (1)  ОВ L 72, 17.3.2015 г., стр. 41.
         
            (2)  ОВ L 72, 17.3.2015 г., стр. 53.
         
            (3)  ОВ L 6, 11.1.2017 г., стр. 40.
         
            (4)  Решение 2013/488/ЕС на Съвета от 23 септември 2013 г. относно правилата за сигурност за защита на класифицирана информация на ЕС (ОВ L 274, 15.10.2013 г., стр. 1).
         
            (5)  Решение на Комисията от 4 май 2016 г. относно оправомощаване, свързано със сигурността C(2016) 2797 final.
         
            (6)  Съгласно член 3 от Решение (ЕС, Евратом) 2015/444 информация с ниво на класификация за сигурност RESTREINT UE/EU RESTRICTED означава „информация и материали, неразрешеното разкриване на които би се отразило неблагоприятно на интересите на Европейския съюз или на една или повече от държавите членки“.
         
            (7)  Съгласно определението в член 18 от Решение (ЕС, Евратом) 2015/444.
         
            (8)  В приложение I към Решение (ЕС, Евратом) 2015/444 е включена таблица за съответствие на грифовете на държавите членки.
         
            (9)  Регламент (ЕО, ЕВРАТОМ) № 1700/2003 на Съвета от 22 септември 2003 година за изменение на Регламент (ЕИО, Евратом) № 354/83 относно отваряне за обществеността на историческите архиви на Европейската икономическа общност и на Европейската общност за атомна енергия (ОВ L 243, 27.9.2003 г., стр. 1).
      
      
         
            ПРИЛОЖЕНИЕ
            Категории персонал, които могат да имат достъп до информация с ниво на класификация за сигурност RESTREINT UE/EU RESTRICTED, ако това е необходимо за изпълнението на служебните им задължения
            
                        Категории персонал на Комисията
                     
                     
                        Достъп до информация с ниво на класификация за сигурност R-UE/EU-R
                     
                     
                        Условия
                     
                  
                        Длъжностни лица
                     
                     
                        Да
                     
                     
                        Инструктаж + потвърждение + необходимост да се знае
                     
                  
                        Срочно наети служители
                     
                     
                        Да
                     
                     
                        Инструктаж + потвърждение + необходимост да се знае
                     
                  
                        Договорно наети служители
                     
                     
                        Да
                     
                     
                        Инструктаж + потвърждение + необходимост да се знае
                     
                  
                        Командировани национални експерти (КНЕ)
                     
                     
                        Да
                     
                     
                        Инструктаж (от Комисията) + потвърждение на получаването + необходимост да се знае
                     
                  
                        Стажанти
                     
                     
                        Не
                     
                     
                        Без изключения
                     
                  
                        Всяка друга категория персонал (временно наети лица, външни служители intra-muros и др.)
                     
                     
                        Не
                     
                     
                        За всякакви изключения се допитайте до органа по сигурността на Комисията